**An próiseas a bhaineann le hArdú Céime ó Léachtóir/Ollamh Cúnta (faoi bhun an bhaic)**

**chuig Léachtóir/Ollamh Cúnta (os cionn an bhaic)**

1. **Incháilitheacht**

Féadfaidh Léachtóirí/Ollúna Cúnta (faoi bhun an bhaic) (ar Chonarthaí den Chineál A agus B), a bhfuil a dtréimhse promhaidh déanta acu agus bliain amháin d’fhostaíocht leanúnach curtha i gcrích acu in Ollscoil na Gaillimhe, iarratas a dhéanamh ar dhul chun cinn ó Léachtóir/Ollamh Cúnta (faoi bhun an bhaic) chuig Léachtóir/Ollamh Cúnta (os cionn an bhaic).

**2. Nós Imeachta Iarratais**

2.1 Ba chóir go mbeadh Foirm Iarratais ar Dhul Chun Cinn comhlánaithe san iarratas, mar aon le curriculum vitae iomlán agus litir chumhdaigh ag tabhairt sonraí faoi dhualgais, taithí agus aschur an iarratasóra sna réimsí seo a leanas:

* Foghlaim, Teagasc & Measúnú
* Seasamh Taighde agus Scolártha
* Obair ar mhaithe leis an Scoil, an Ollscoil agus an Pobal.

Ní mór d’iarratasóirí idir triúr moltóirí agus cúigear moltóirí a thabhairt, agus san áireamh leo sin beidh, ar a laghad, beirt mholtóirí inmheánacha agus moltóir amháin seachtrach.

2.2 Ba cheart iarratais a chur isteach go leictreonach chuig seoladh ríomhphoist na hoifige Acmhainní Daonna: academicprogressionapplications@universityofgalway.ie (mar chomhad PDF amháin).

2.3 Nuair a thiocfaidh iarratas isteach, déanfaidh an oifig Acmhainní Daonna an méid seo a leanas:

* + Iarrfar ar na moltóirí atá ainmnithe a gcuid tuairiscí a sheoladh isteach.
	+ Iarrfar ar an Déan agus ar an gCeann Scoile atá i gceist Bord Measúnóirí a ainmniú chun an t-iarratas a mheas agus agallamh a chur ar an iarratasóir.

2.4 Is ar an Uachtarán atá an dualgas an Bord Measúnóirí a cheapadh. Cuirfear Déan an Choláiste agus an Ceann Scoile atá i gceist ar an eolas nuair a bheidh an Bord ceaptha ag an Uachtarán, agus iarrfar ar an gCeann Scoile, i ndiaidh dó/di dul i gcomhairle le baill eile an Bhoird agus leis an iarratasóir, dáta an agallaimh a chur in iúl don oifig Acmhainní Daonna. Beidh fógra coicíse, ar a laghad, le tabhairt don iarratasóir maidir le dáta an agallaimh.

Scaipfidh an oifig Acmhainní Daonna cóip d’iarratas an iarratasóra, tuairiscí na moltóirí, sonraí ábhartha na scéime mar aon le foirm mheasúnaithe don agallamh ar bhaill an Bhoird Measúnóirí.

2.6 Cuirfidh an oifig Acmhainní Daonna an t-iarratasóir ar an eolas faoi shocruithe an agallaimh.

3. **Leagan Amach an Bhoird Measúnóirí**

3.1 Is iad seo a leanas a bheidh ar an mBord Measúnóirí:

* Déan an Choláiste a bhfuil an t-iarratasóir cleamhnaithe leis go príomha (Cathaoirleach an Bhoird)\*
* An Ceann Scoile ábhartha\*
* Ceann an Disciplín ábhartha nó a chomhionann
* Comhalta foirne eile ón disciplín ábhartha a bheidh ar leibhéal Léachtóra/Ollaimh Chúnta (os cionn an bhaic) nó níos airde.
* Comhalta foirne ó dhisciplín gaolmhar a bheidh ar leibhéal Léachtóra/Ollaimh Chúnta (os cionn an bhaic) nó níos airde.

3.2 Agus ballraíocht an Bhoird á moladh acu, féachfaidh an Déan agus an Ceann Scoile do pholasaí na hOllscoile maidir le hionadaíocht inscne ar Bhoird. Sa chás go mbeidh sé deacair a leithéid d’ionadaíocht a chinntiú, go háirithe sa mhéid is a bhaineann sé le hinscne bhaill *ex officio* an Bhoird, déanfaidh an Déan, i ndiaidh dó/di dul i gcomhairle leis an gCeann Scoile, ba(i)ll b(h)reise a ainmniú don Bhord chun go mbeidh an Bord ag teacht le polasaí na hOllscoile ina leith seo. Ba cheart go mbainfeadh a leithéid de bha(i)ll b(h)reise sin le disciplín an iarratasóra nó le disciplín gaolmhar agus ag leibhéal Léachtóra (os cionn an bhaic) nó níos airde.

\*Féadfaidh an Déan agus an Ceann Scoile ionadaithe a ainmniú ar an gcoinníoll go gcuirfear in iúl go bhfuil na hionadaithe sin ainmnithe nuair a chuirfear an Bord faoi bhráid Oifig an Uachtaráin Ionaid agus Meabhránaí. Luafar go hachomair an chúis/na cúiseanna a ndearnadh ionadaí a mholadh. Ní fhéadfaidh ball *ex officio* Boird gníomhú in áit ball *ex officio* eile agus ní mór stádas Léachtóra Shinsearaigh nó Ollaimh a bheith ag ionadaí. Nuair a chuirtear dáta an agallaimh in iúl don iarratasóir, sa chás nach bhfuil ball den Bhord ar fáil, cibé cúis atá leis agus gan aon neart a bheith air, déanfar an t-agallamh a athsceidealú. Déanfar an dáta Dul Chun Cinn a shiardhátú dá réir ina leithéid de chás.

**4. Measúnú**

4.1 Déanfar an measúnú i gcomhthéacs ginearálta an doiciméid ‘Creat Inniúlachta do Róil Acadúla in Ollscoil na Gaillimhe’ agus, go háirithe, an ‘Creat Inniúlachta do Róil Léachtóirí’.

Tabharfar aghaidh sa mheasúnú ar na réimsí seo a leanas, agus aird ar leith ar fheidhmíocht agus ar éifeachtúlacht phearsanta an iarratasóra i ngach réimse ó ceapadh é/í ina Léachtóir/Ollamh Cúnta (faoi bhun an bhaic).

* Foghlaim, Teagasc & Measúnú
* Seasamh Taighde agus Scolártha
* Obair ar mhaithe leis an Scoil, an Ollscoil agus an Pobal

Leagtar amach in aguisín 1 an ráiteas inniúlachtaí agus na táscairí a bhaineann le gach ceann de na réimsí sin. Agus a n-iarratais á ndéanamh acu, moltar do gach iarratasóir machnamh cuí a dhéanamh ar a (h)éifeachtacht phearsanta, a f(h)reagrachtaí, a t(h)aithí agus a (h)aschuir sna réimsí seo.

4.2 Saineofar feidhmíocht rathúil, de ghnáth, mar norm na Scoile/an Disciplín do gach critéar a bheith bainte amach nó sáraithe le trí bliana anuas. Ba cheart go mbeadh taifead soiléir ann ar noirm na Scoile/an Disciplín i gcás Léachtóirí ar Chonarthaí A agus B araon, sa chás gur chuí, agus ba cheart go léireodh na noirm sin an difear idir an bhéim a leagtar ar ualach oibre sna conarthaí sin.

4.3 Éileofar ar iarratasóirí cur i láthair a dhéanamh don Bhord a mhairfidh ceathrú uaire ina dtabharfaidh siad cuntas ar a bhfeidhmíocht agus ar a n-éifeachtúlacht phearsanta i ngach ceann de na trí réimse arna liostú ag 4.1 thuas, agus an méid céanna ama, a bheag nó a mhór, a chaitheamh ar gach réimse.

4.4 Is féidir le hiarratasóirí sonraí faoi shaoire ar taifead go dtí seo a sholáthar (i.e., saoire mháithreachas, uchtaíoch, tuismitheora, bhreoiteachta/míchumais, cúramóra agus gan phá) agus déanfar breithniú cuí orthu agus iarratais á meas; féach Aguisín 2 le haghaidh sonraí faoin gcaoi a measfar saoire den sórt sin. Tá sé de fhreagracht ar gach iarratasóir a chinntiú go ndéantar gach saoire ar taifead a ghabháil agus a chatagóiriú sa tábla ábhartha ar an bhFoirm Iarratais ar Dhul Chun Cinn.

**5. Measúnú, Tuairisciú agus Moladh an Bhoird a Chur i bhFeidhm**

5.1 Déanfaidh an Bord Measúnóirí feidhmíocht an iarratasóra, arna léiriú ina (h)iarratas, ina c(h)ur i láthair agus i rith an agallaimh, a mheas i ngach réimse, agus déanfar tuairisciú uirthi bunaithe ar an gcóras scórála seo a leanas:

* + Is ionann scór 1 agus 'Drochscór’
	+ Is ionann scór 2 agus scór ‘Measartha’
	+ Is ionann scór 3 agus scór ‘Sásúil/Maith’
	+ Is ionann scór 4 agus scór ‘An-mhaith’
	+ Is ionann scór 5 agus scór ‘Sármhaith’

Féach Aguisín 3 den cháipéis seo.

5.2 Teastaíonn scór iomlán íosta (i ndiaidh ualú) de 30 le go molfar dul chun cinn. Ní mór scór ‘Sásúil’ a bheith faighte, go hiondúil, *i ngach ceann de na trí réimse* chun go ndéanfaidh an Bord moladh fabhrach.

**Foirm Mheasúnaithe ar Dhul Chun Cinn**

5.3 Caithfidh an Bord an Fhoirm Mheasúnaithe a chomhlánú faoi gach ceann de na trí cheannteideal chun go mbeidh sé soiléir cén bunús a bhí leis an moladh iomlán a rinneadh agus leis an scór a tugadh i ngach réimse. Agus gach ceann de na codanna seo den Fhoirm Mheasúnaithe ar Dhul Chun Cinn á gcomhlánú, féachfaidh an Bord do na noirm scoile ábhartha agus ar an ráiteas inniúlachtaí atá leagtha amach in Aguisín 1. Tá an Fhoirm Mheasúnaithe ar Dhul Chun Cinn ar fáil in Aguisín 3.

5.4 Agus an Fhoirm Mheasúnaithe ar Dhul Chun Cinn á comhlánú, iarrtar ar an mBord a dhearbhú an ndearnadh breithniú ar aon saoire ar taifead a thug an t-iarratasóir le fios agus an t-iarratasóir á mheas.

5.5 Is é/í Cathaoirleach an Bhoird atá freagrach as an bhFoirm Mheasúnaithe ar Dhul Chun Cinn, agus í sínithe ag gach ball den bhord, a chur chuig an Oifig Acmhainní Daonna tar éis an agallaimh dul chun cinn.

5.6 Cuirfidh an Oifig Acmhainní Daonna an Fhoirm Mheasúnaithe ar Dhul Chun Cinn ar aghaidh chuig an Uachtarán lena meas.

5.7 Scríobhfaidh an Oifig Acmhainní Daonna chuig an iarratasóir chun é/í a chur ar an eolas faoi thoradh a n-iarratas, agus seolfar cóip chuig an Déan agus an Ceann Scoile.

5.8 Beidh éifeacht ag moladh fabhrach ón mBord ón 1ú lá den mhí i ndiaidh don Uachtarán glacadh leis an moladh.

5.9 Tá an Ollscoil ag súil go mbeidh an próiseas curtha i gcrích de ghnáth **laistigh de dhá mhí** ón lá a dtiocfaidh iarratas isteach ach aithnítear go mbeidh sé sin ag brath ar thuairiscí a bheith tagtha isteach ó mholtóirí agus fáil a bheith ar bhaill an Bhoird agus ar an iarratasóir le haghaidh agallaimh. Sa chás, áfach, go bhfuil níos mó ná 60 lá i gceist leis an bpróiseas, ón uair a dtiocfaidh an t-iarratas isteach go dtí go dtugtar an próiseas chun críche, is é an dáta a mbeidh éifeacht leis chun ‘an bac a thrasnú’ 60 lá ón lá ar tháinig an t-iarratas isteach. Sa chás go n-éireoidh le hiarratas, is ar an gcéad phointe den scála Léachtóra/Ollaimh Chúnta (os cionn an bhaic) a shocrófar an scála tuarastail. I bhfianaise an scála tuarastail Léachtóra a cónascadh le gairid, déanfar an t-iarratasóir rathúil a shocrú ag an séú pointe den scála cónasctha.

**6. Aiseolas d’Iarrthóirí**

**6.1** Beag beann ar an toradh, tá gach iarratasóir i dteideal cruinniú aiseolais mar a mhínítear thíos.

**6.2 Toradh Fabhrach**

Tabharfar deis d'iarratasóirí aiseolas ó bhéal a fháil, de ghnáth laistigh de 30 lá ó thoradh an iarratais a bheith curtha in iúl dóibh. Ba cheart don iarratasóir iarratas ar aiseolas ó bhéal a sheoladh chuig: progressionapplication@universityofgalway.ie

Déanfaidh Cathaoirleach an Bhoird na socruithe cuí chun go mbuailfidh foghrúpa den Bhord, an Cathaoirleach agus an Ceann Scoile ina measc, agus ar a mbeidh ar a laghad fear amháin agus bean amháin, leis an iarratasóir.
Scríobhfaidh an Ceann Scoile chuig an Oifig Acmhainní Daonna agus chuig Déan an Choláiste ag progressionapplication@universityofgalway.ie chun a dhearbhú gur tionóladh an cruinniú aiseolais.

**6.3 Toradh nach bhfuil Fabhrach**

Tabharfar deis d'iarratasóirí aiseolas ó bhéal a fháil, de ghnáth laistigh de 30 lá ó thoradh an iarratais a bheith curtha in iúl dóibh. Ba cheart don iarratasóir iarratas ar aiseolas ó bhéal a sheoladh chuig: progressionapplication@universityofgalway.ie
Déanfaidh Cathaoirleach an Bhoird na socruithe cuí chun go mbuailfidh foghrúpa den Bhord, an Cathaoirleach agus an Ceann Scoile ina measc, agus ar a mbeidh ar a laghad fear amháin agus bean amháin, leis an iarratasóir.

Cuirfidh an foghrúpa den Bhord aiseolas ar fáil don iarratasóir maidir leis an agallamh dul chun cinn, agus faoi bhearta a d’fhéadfaí a chur i gcrích chun na heasnaimh a aithníodh ina (h)iarratas a leigheas, agus déanfaidh sé na gníomhartha is gá don iarratasóir, dá C(h)eann Scoile agus dá C(h)eann Disciplín a dhéanamh a aontú. Ullmhóidh Cathaoirleach an Bhoird tuairisc chomhaontaithe maidir leis na gníomhartha atá le déanamh agus na daoine a bheidh freagrach astu laistigh de choicís i ndiaidh an chruinnithe, agus seolfar cóip chuig an Oifig Acmhainní Daonna ag: progressionapplication@universityofgalway.ie agus chuig Déan an Choláiste.

I gcúinsí ina bhfuil an t-iarratasóir ag déanamh achomharc a bhaineann le hiarratas nár éirigh leis. Ní dhéanfar breithniú ar achomharc go dtí go bhfreastalóidh an t-iarratasóir ar chruinniú aiseolais. Ní mór achomhairc a dhéanamh le hoifig an Uachtaráin Ionaid agus Meabhránaí tráth nach déanaí ná 30 lá tar éis an chruinnithe aiseolais.

**6.4 Athiarratas**

Mura mbeidh toradh fabhrach ar an iarratas ar dhul chun cinn, féadfaidh an t-iarratasóir athiarratas a dhéanamh ar dhul chun cinn go Léachtóir/Ollamh Cúnta (os cionn an bhaic) nuair a bheidh dhá bhliain, de ghnáth, caite ón dáta ar tháinig an t-iarratas roimhe sin isteach. I gcásanna eisceachtúla, féadfaidh an Déan cuí iarratas a dhéanamh chuig an Stiúrthóir Acmhainní Daonna d’fhonn cead a fháil an tréimhse riachtanach chun athiarratas a dhéanamh a laghdú go bliain amháin.

**7. Achomhairc**

7.1 Féadfaidh iarratasóir achomharc a dhéanamh le hoifig an Uachtaráin Ionaid agus Meabhránaí trí fhorais an achomhairc a leagan amach maidir leis an gcaoi ar chloígh an Bord Measúnóirí leis na nósanna imeachta comhaontaithe maidir le déileáil le hiarratais.

7.2 Ní bhainfidh na forais achomhairc ACH AMHÁIN le fianaise ar shárú nós imeachta le linn seoladh an phróisis. Déantar sárú nós imeachta le linn sheoladh an phróisis a shainmhíniú mar:

* Gan cloí leis an bpróiseas cuí arna shonrú i Nós Imeachta na hOllscoile maidir le Dul Chun Cinn ó Léachtóir/Ollamh Cúnta (faoi bhun an bhaic) go Léachtóir/Ollamh Cúnta (os cionn an bhaic).

7.3 Ní mór achomhairc a dhéanamh le hoifig an Uachtaráin Ionaid agus Meabhránaí tráth nach déanaí ná 30 lá tar éis an chruinnithe aiseolais.

7.4 Ní mór forais nós imeachta an achomhairc a bheith leagtha amach go soiléir san achomharc.

7.5 Éistfear le hachomharc de ghnáth laistigh de 30 lá tar éis dó a bheith faighte.

7.6 Ní bhreithneoidh an Bord Achomhairc ach an t-ábhar céanna a chuir an t-iarratasóir isteach tráth a (h)iarratais, i.e., litir chumhdaigh, CV, agus an Fhoirm Mheasúnaithe ar Dhul Chun Cinn.

7.7 Ní cheadófar ach aon achomharc amháin i ndáil le haon iarratas ar leith (*i.e.* ní cheadófar achomharc a dhéanamh an athuair).

7.8 Cruthóidh an tUachtarán Ionaid agus Meabhránaí Bord Achomharc buan chun breithniú a dhéanamh ar achomhairc ó iarratasóirí ar dhul chun cinn tríd an gComhairle Acadúil. Cúigear a bheidh ar an mBord, an Cathaoirleach arb é an tUachtarán Ionaid agus Meabhránaí é/í chomh maith le 4 bhall eile, duine amháin ó gach ceann de na ceithre Choláiste, chun a chinntiú gur mná iad 40% ar a laghad den Bhord agus gur fir 40%. Beidh ceathrar ball den Bhord ag teastáil le go mbeidh córam ann do chruinnithe an Bhoird Achomhairc, agus ní mór don bhallraíocht a bheith cothrom ó thaobh inscne de.
Tabharfaidh an Oifig Acmhainní Daonna tacaíocht riaracháin don Bhord Agallaimh.

Cuirfear na forais le haghaidh an achomhairc ar fáil don Bhord Achomhairc i scríbhinn, mar aon le hiarratas ar Dhul Chun Cinn an achomharcóra agus an Tuairisc Mheasúnaithe ar Dhul Chun Cinn do gach ball den Bhord Achomhairc.

* Tiocfaidh an Bord Achomhairc le chéile chun a mheas an bhfuil forais le haghaidh achomhairc bunaithe ar shárú nósanna imeachta leagtha amach ag an achomharcóir.
* Má chinneann an Bord go bhfuil forais nós imeachta le haghaidh achomhairc leagtha amach, tabharfaidh an Bord faoi imscrúdú an Achomhairc. Má chinneann an Bord nach mbaineann na forais achomhairc atá leagtha amach ag an achomharcóir le cloí leis na nósanna imeachta dul chun cinn, cuirfidh Cathaoirleach an Bhoird Achomhairc in iúl don achomharcóir i scríbhinn nach féidir an t-achomharc a éisteacht toisc go bhfuil sé lasmuigh de scóip an nós imeachta Achomhairc.
* Agus achomharc á bhreithniú ag an mBord Achomhairc, féadfar faisnéis bhreise a iarraidh chun críche soiléirithe, ón achomharcóir nó ó bhaill an Bhoird Mheasúnaithe ar Dhul Chun Cinn.
* Tá an ceart i gcónaí ag an mBord Achomhairc bualadh, i gcásanna eisceachtúla, leis an achomharcóir nó le baill an Bhoird Achomhairc, chun aon cheist a bhaineann leis an achomharc a shoiléiriú.
* Tiocfaidh an Bord Achomhairc le chéile chomh minic agus is gá chun cinneadh a dhéanamh maidir leis an achomharc.
* Tugtar breac-chuntas ar an raon torthaí féideartha a d’fhéadfadh a bheith ar Achomharc i gcuid 7.10 thíos.

7.10 Féadfaidh an Bord Achomhairc:

* Seasamh le hachomharc agus a chinneadh nach ndearna an sárú nós imeachta difear do thoradh an phróisis

*nó*

* Seasamh le hachomharc agus a chinneadh go bhféadfadh difear a bheith déanta ag an sárú nós imeachta ar thoradh an phróisis agus, mar thoradh air sin, a mholadh go ndéanfadh Bord Measúnóirí nua athmheasúnú ar an iarratas i bhfianaise an tsáraithe nós imeachta a sainaithníodh.

*nó*

* An t-achomharc a dhiúltú

7.11 Tá na caighdeáin acadúla a úsáidtear sa phróiseas measúnaithe laistigh d’inniúlacht eisiach an Bhoird Measúnóirí agus ní bheidh d’éifeacht ag aon rud sa Phróiseas Achomhairc breithiúnas acadúil éagsúil a chur in ionad bhreithiúnas an Bhoird Measúnóirí.

7.12 Is cinneadh críochnaitheach cinneadh an Bhoird Achomhairc.

7.13 Cuirfear cinneadh an Bhoird Achomharc maidir le hachomharc in iúl don achomharcóir, agus cuirfear cóip chuig baill an Bhoird Measúnóirí agus chuig Déan Choláiste an achomharcóra, chuig a C(h)eann Scoile agus chuig a C(h)eann Disciplín sa chás nach raibh siad ina mbaill den Bhord Measúnóirí.

**8. Oiliúint**

8.1 Cuirfear oiliúint chuí ar Dhéin agus ar Chinn Scoile, i gcomhréir le riachtanais na hOllscoile maidir le baill boird agallaimh/mheasúnaithe. Ní bheidh duine nach mbeidh an oiliúint sin curtha air/uirthi i dteideal gníomhú mar ainmní an Déin ná an Chinn Scoile ar Bhord Measúnóirí.

8.2 Tabharfar oiliúint chuí do bhaill an Bhoird Achomhairc faoin nós imeachta, faoin sainchúram agus faoi fhreagrachtaí an Bhoird, chomh maith leis na roghanna atá ar fáil don Bhord agus achomharc á bhreithniú.

**9. Athbhreithniú**

9.1 Athbhreithneofar forálacha an Nóis Imeachta seo tráth nach déanaí ná cúig bliana i ndiaidh don Nós Imeachta teacht i bhfeidhm.

*Na critéir faoina ndéanfar iarratais ar dhul chun cinn ó Léachtóir/Ollamh Cúnta (faoi bhun an bhaic) chuig*

*Léachtóir/Ollamh Cúnta (os cionn an bhaic) a mheas.*

Tabhair faoi deara: Cuirfear na critéir i bhfeidhm i gcomhthéacs na ndeiseanna atá ar fáil do gach iarratasóir iad a bhaint amach laistigh de chúinsí a Scoile/Disciplín agus is gnách go sainmhíneofar iad mar norm na Scoile/an Disciplín do gach critéar a bheith bainte amach nó sáraithe le trí bliana anuas.

Ba cheart go mbeadh taifead soiléir ann ar noirm na Scoile/an Disciplín i gcás Léachtóirí/Ollúna Cúnta ar Chonarthaí A agus B araon, sa chás gur chuí, agus ba cheart go léireodh na noirm sin an difear idir an bhéim a leagtar ar ualaí oibre sna conarthaí sin.

Ba cheart d’iarratasóirí noirm na Scoile/an Disciplín a athbhreithniú i gcás gach critéir sula ndéanann siad iarratas.

Tá na critéir seo a leanas bunaithe ar an gCreat Inniúlachta do Léachtóirí/Ollúna Cúnta in Ollscoil na Gaillimhe.

**Inniúlacht 1: Taighde agus Seasamh Scolártha**

Cuireann an t-iarratasóir a d(h)isciplín féin chun cinn agus cuireann sé/sí leis an gcorpas eolais sa réimse sin trína c(h)uid taighde ardchaighdeáin féin a phleanáil, a dhéanamh agus a fhoilsiú nó a scaipeadh, agus trí ghrúpaí taighde a chur le chéile agus a threorú, agus mic léinn iarchéime a stiúradh agus tacaíocht a chur ar fáil dóibh chun go bhféadfaidís taighde ar ardchaighdeán a chur ar fáil. Fanann sé/sí chun dáta le forbairtí a bhaineann le hábhar ina réimse féin agus bíonn sé/sí i mbun comhoibrithe le daoine eile, laistigh den Ollscoil agus lasmuigh di, chun cur le luach agus le hábharthacht an taighde atá á dhéanamh agus chun go mbeidh an Scoil/an Disciplín ábalta oiread maoiniú taighde agus is féidir a mhealladh.

* Tugann sé/sí faoi thaighde ar ardchaighdeán a chuireann an Scoil/an Disciplín chun cinn.
* Foilsíonn sé/sí taighde i monagraif agus/nó in irisí piarmheasúnaithe ar ardchaighdeán agus cuireann sé/sí taighde i láthair ag comhdhálacha a mbíonn aird an phobail orthu.
* Bunaíonn sé/sí naisc agus líonraí comhoibríocha le heagraíochtaí eile agus fanann sé/sí chun dáta leis an taighde ina réimse féin, agus bíonn sé/sí eolasach faoin méid atá ag tarlú i réimsí ábhartha an phobail taighde idirnáisiúnta.
* Freastalaíonn sé/sí ar chomhdhálacha a bhaineann lena réimse féin agus oibríonn sé/sí leis an tionscal agus le forais sheachtracha eile a bhaineann leis an réimse sin chun go mbeidh a c(h)uid taighde ábhartha i gcónaí.
* Cuireann sé/sí tograí láidre taighde agus deontais i dtoll a chéile, agus cuireann isteach iad, a léiríonn an luach agus na buntáistí a d’fhéadfaí a bhaint as an taighde a bhíonn á mholadh.
* Déanann sé/sí taighde a phleanáil go héifeachtach, tuarann sé/sí an t-amscála agus na hacmhainní a theastódh chun an taighde a chur i gcrích, agus déanann sé/sí é a sheachadadh faoin spriocdháta a bhí tugtha.
* Déanann sé/sí stiúradh den scoth ar mhic léinn taighde iarchéime agus cuireann sé/sí scoth na comhairle orthu, agus spreagann sé/sí iad agus gríosaíonn iad le fadhbanna a bhíonn acu lena gcuid taighde a réiteach.

**Inniúlacht 2: Foghlaim, Teagasc & Measúnú**

Déanann an t-iarratasóir cláir theagaisc ar ardchaighdeán a fhorbairt agus a chur ar fáil a spreagann mic léinn ar gach leibhéal agus a chuireann ar a gcumas an tairbhe is fearr a bhaint as a gcuid foghlama. Úsáideann sé/sí réimse leathan teicnící teagaisc go muiníneach, fáiltíonn roimh nuálaíochtaí teagaisc, tapaíonn na deiseanna a bhíonn ann le cur lena gcuid scileanna teagaisc, bíonn dírithe ar a gcuid scileanna teagaisc féin a fhorbairt de shíor agus déanann athbhreithniú go rialta ar na modhanna measúnaithe a úsáidtear ar a gcláir teagaisc.

* Cuireann sé/sí caighdeán ard teagaisc ar fáil do mhic léinn i gcláir éagsúla a ndisciplín.
* Déanann sé/sí meantóireacht agus stiúradh ar mhic léinn fochéime agus ar mhic léinn ar chúrsaí múinte iarchéime
* Déanann sé/sí athbhreithniú leanúnach ar ábhar na gcúrsaí atá á dteagasc acu agus cuireann le forbairt agus le hathbhreithniú clár sa disciplín.
* Tá glactha acu le ról ceannaireachta maidir leis an treo a bhfuil an clár/na cláir ag dul agus maidir le leagan amach na gclár.
* Cuidíonn le cláir idirdhisciplíneacha nó le cúrsaí arb iad a gcomhghleacaithe atá freagrach astu go príomha.
* Táthar muiníneach agus é/í i mbun grúpaí éagsúla mac léinn a theagasc ar leibhéil éagsúla.
* Táthar cumasach agus comhsheasmhach maidir le measúnuithe agus scrúduithe a leagan amach agus a eagrú/a chomhordú.
* Léiríonn sé/sí trína c(h)uid teagaisc go bhfuiltear an-díograiseach faoina (h)ábhar féin agus go bhfuil ardleibhéal saineolais chun dáta aige/aici faoina réimse féin.
* Tá sé/sí inniúil ar réimse leathan modhanna agus straitéisí teagaisc agus déanann a c(h)uid modhanna agus scileanna teagaisc a mheas agus a fhorbairt go rialta d’fhonn iad a fheabhsú.
* Úsáideann na teicneolaíochtaí cuí atá ar fáil ina c(h)uid teagaisc agus fanann ar an eolas i gcónaí faoi fhorbairtí sa réimse seo.
* Cuireann eagar agus struchtúr ar a c(h)uid teagaisc chun cabhrú leis an mac léinn oiread agus is féidir a fhoghlaim agus chun a chinntiú go mbeidh eispéireas dearfach ag an mac léinn.
* Cothaíonn suim na mac léinn trí theagasc atá bunaithe ar thaighde agus trí cheisteanna reatha a phlé, agus faigheann bonn faisnéise ón dtimpeallacht níos leithne, ionchur seachtrach san áireamh.
* Léiríonn go bhfuiltear tiomanta do na mic léinn agus bítear i mbun caidrimh leanúnaigh leo agus ar fáil dóibh.
* Déanann grádú ar mheasúnuithe ar bhonn tráthúil agus i gcomhréir le nósanna imeachta an disciplín agus na hollscoile.
* Cuireann comhairle chuiditheach agus tráthúil ar fáil do mhic léinn.
* Éiríonn leo cothromaíocht a bhaint amach idir bá do mhic léinn agus béim ar chomhsheasmhacht agus ar chothromas sa chaoi a gcaitear leo.
* Déanann cláir theagaisc a thagarmharcáil i gcoinne clár in ollscoileanna eile agus déanann iarracht a chinntiú go mbeidh siad ar ardchaighdeán.
* Oibríonn le mic léinn chun bradaíl a chosc agus cuireann córais i bhfeidhm chun bradaíl a aimsiú agus a bhainistiú.

**Inniúlacht 3: Obair ar mhaithe leis an Scoil, an Ollscoil agus an Pobal**

Tá meas ag an iarratasóir ar dhaoine eile agus tá cur chuige comhoibríoch aige/aici, laistigh dá d(h)isciplín féin, den scoil agus den ollscoil agus sa phobal i gcoitinne chomh maith. Féachann an t-iarratasóir go gníomhach le gréasáin éifeachtacha a bhunú agus roinneann sé a c(h)uid ama agus a c(h)uid saineolais sa Scoil, sa Choláiste, san Ollscoil agus taobh amuigh den Ollscoil mar chuid dá d(h)ualgais ghairmiúla nó eile.

* Oibríonn sé/sí go gníomhach chun líonraí láidre inmheánacha agus seachtracha a bhunú, agus chun naisc chomhoibríocha a chothú.
* Glacann sé/sí páirt i ngrúpaí oibre trasdisciplín agus glacann sé/sí le róil in institiúidí/gníomhaireachtaí seachtracha (tar éis dó/di faomhadh cuí a fháil ón Ollscoil).
* Bíonn sé/sí sásta am a chaitheamh chun dea-chaidreamh oibre a chothú le daoine eile agus pléann sé/sí le gach duine go cothrom agus le meas.
* Glacann sé/sí le róil agus tascanna riaracháin/eagrúcháin lena chinntiú go bhfeidhmíonn an Scoil/Disciplín mar is ceart.
* Bíonn sé/sí réamhghníomhach ag glacadh le róil freagrachta ar choistí nó mar ionadaí ag leibhéal disciplín/scoile/coláiste/ollscoile agus forbraíonn sé/sí na scileanna a theastaíonn chun na róil sin a chomhlíonadh go héifeachtach.
* Déanann sé/sí iarracht dearcaí agus tuairimí daoine éagsúla a thuiscint agus a chur san áireamh.
* Déanann sé/sí cion tairbhe do chomhlachtaí éagsúla lasmuigh den ollscoil agus oibríonn sé/sí ar mhaithe leis an bpobal áitiúil agus eagraíochtaí deonacha.
* Spreagann sé/sí mic léinn le bheith páirteach i ngrúpaí ábhartha inmheánacha agus seachtracha, nuair is cuí.
* Tugann sé/sí tacaíocht do chomhghleacaithe laistigh den ollscoil agus in ollscoileanna eile chun cláir taighde chomhoibríocha a chur bun.
* Tá na scileanna cuí aige/aici le cothromaíocht a aimsiú idir riachtanais na hollscoile agus riachtanais an phobail ghairmiúil trí chéile taobh amuigh den ollscoil.

*AGUISÍN 2:*

*Measúnú ar iarratais a bhfuil saoire luaite iontu.*

Aidhm:

Is é aidhm na forála seo aird a dhíriú ar an gcaoi a bhfágtar níos mó ban agus cúramóirí ar leataobh go staitistiúil i gcritéir roghnúcháin áirithe agus na critéir a chur in oiriúint chun go seachnófar é sin. Ní bheifear ag súil go mbeidh an méid céanna oibre déanta ag comhalta foirne a mbeidh am saor tógtha aige/aici óna p(h)ost de bharr saoire mháithreachais, saoire uchtaíoch, saoire do thuismitheoirí, saoire bhreoiteachta/mhíchumais agus saoire cúramóra agus a bheidh ag comhalta foirne den chineál céanna nár thóg na tréimhsí saoire sin.

Is faoi na hiarratasóirí é sonraí a chur ar fáil ina n-iarratas maidir le haon saoire ar taifead agus, sa chás go luaitear saoire a bhfuil taifead uirthi in iarratas, déanfaidh an Bord Dul Chun Cinn measúnú ar an aschur oibre i gcomparáid leis an deis oibre, i.e. cuirfear aschur acadúil san áireamh ar bhonn pro-rata i gcás comhalta foirne a thóg saoire mháithreachais, saoire uchtaíoch, saoire do thuismitheoirí, saoire bhreoiteachta/mhíchumais agus saoire cúramóra.

Iarratas:

Tá sé de fhreagracht ar gach iarratasóir a chinntiú go ndéantar gach saoire ar taifead a chatagóiriú faoi scéim saoire ar leith agus go sonrófar sa tábla ábhartha é ar an bhFoirm Iarratais ar Dhul Chun Cinn.

Déanfaidh an Bord Dul Chun Cinn an méid a mbeidh siad ag súil leis maidir lena mbeidh bainte amach/maidir leis an obair a bheidh déanta ag an iarratasóir a choigeartú, i gcomhréir leis an sciar saoire a tógadh. I gcás saoire mháithreachais agus saoire uchtaíoch, go sonrach, moltar don Bhord tréimhse ama a chur san áireamh a thabharfadh deis don duine teacht isteach ar an obair arís i ndiaidh na saoire; moltar suas le bliain a thabhairt i gcás gach tréimhse de shaoire mháithreachais/uchtaíoch.

*AGUISÍN 3:*

*FOIRMEACHA MEASÚNAITHE AR DHUL CHUN CINN*

**TUAIRISC MHEASÚNAITHE AR DHUL CHUN CINN**

**AISTRIÚ Ó LÉACHTÓIR/OLLAMH CÚNTA (FAOI BHUN AN BHAIC), CINEÁL A, CHUIG**

**LÉACHTÓIR/OLLAMH CÚNTA (OS CIONN AN BHAIC) CINEÁL CONARTHA A**

|  |
| --- |
| **Ainm: Teideal an Phoist:** **Scoil: Coláiste:****Dáta an Cheapacháin: An dáta ar críochnaíodh an tréimhse promhaidh go rathúil:** **Dáta an Mheasúnaithe:**  |
| **Foghlaim, Teagasc & Measúnú** | Scór | Ualú | **IOMLÁN** |
|  | X 6 |  |
| **Fianaise ar Fhoghlaim, Teagasc & Measúnú agus Tráchtanna le haghaidh Aiseolais (agus an chuid seo á comhlánú, ba cheart don Bhord tagairt ar leith a dhéanamh do na noirm scoile ábhartha agus don ráiteas inniúlachtaí atá leagtha amach in Aguisín 1 a bhaineann le Foghlaim, Teagasc agus Measúnú)** |
| **Seasamh Taighde agus Scolártha** | Scór | Ualú | **IOMLÁN** |
|  | X 2 |  |
| **Fianaise ar Sheasamh Taighde agus Scolártha agus Tráchtanna le haghaidh Aiseolais (agus an chuid seo á comhlánú, ba cheart don Bhord tagairt ar leith a dhéanamh do na noirm scoile ábhartha agus don ráiteas inniúlachtaí atá leagtha amach in Aguisín 1 a bhaineann le Seasamh Taighde agus Scolártha)** |
| **Obair ar mhaithe leis an Scoil, an Ollscoil agus an Pobal** | Scór | Ualú | **IOMLÁN** |
|  | X 2 |  |
| **Fianaise ar Obair ar mhaithe leis an Scoil, an Ollscoil agus an Pobal agus Tráchtanna le haghaidh Aiseolais (agus an chuid seo á comhlánú, ba cheart don Bhord tagairt ar leith a dhéanamh do na noirm scoile ábhartha agus don ráiteas inniúlachtaí atá leagtha amach in Aguisín 1 a bhaineann le hObair ar mhaithe leis an Scoil, an Ollscoil agus an Pobal)** |
| Meabhraítear don Bhord go bhfuil sé de dhualgas air breithniú a dhéanamh ar aon saoire atá ar taifead agus aitheanta ag an iarratasóir agus an t-iarratas á mheas acu.Iarrtar ar an mBord a dhearbhú ina mheasúnú go bhfuil breithniú déanta ar aon saoire ar taifead a sonraíodh san iarratas trí thic a chur sa bhosca thíos:  |
| Teastaíonn scór iomlán íosta (i ndiaidh ualú) de 30 chun go molfar dul chun cinn. Ní mór scór ‘Sásúil’ go hiondúil a fháil *i ngach ceann de na trí réimse* chun go ndéanfaidh an Bord moladh fabhrach. **Moladh an Phainéil maidir le Dul Chun Cinn: MOLTAR É / NÍ MHOLTAR É (déan ciorcal ar an gcinneadh a rinneadh)** |
| **Sínithe: (1)**  **(2)**   **(3) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (4) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(5) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Dáta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |
|  |

Déanfaidh an Bord Measúnóirí feidhmíocht an iarratasóra, arna léiriú ina n-iarratas, ina gcur i láthair agus i rith an agallaimh, a mheas i ngach réimse, agus déanfaidh sé tuairisciú uirthi bunaithe ar an gcóras scórála seo a leanas:

Scór 5 an t-uas-scór i ngach réimse dá luaitear

* Is ionann scór 1 agus 'Drochscór’
* Is ionann scór 2 agus scór ‘Measartha’
* Is ionann scór 3 agus scór ‘Sásúil/Maith’
* Is ionann scór 4 agus scór ‘An-mhaith’
* Is ionann scór 5 agus scór ‘Sármhaith’

|  |  |
| --- | --- |
| **Na critéir faoina ndéanfar iarratais ar dhul chun cinn chuig****Léachtóir (os cionn an bhaic) a mheas** | **An t-íos-scór iomlán a chaithfear a fháil go hiondúil i réimse chun go measfar go mbeidh scór *sásúil* bainte amach i gcás post de chineál A** |
| Foghlaim, Teagasc & Measúnú | **18** |
| Seasamh Taighde agus Scolártha | **6** |
| Obair ar mhaithe leis an Scoil, an Ollscoil agus an Pobal | **6** |

**TUAIRISC MHEASÚNAITHE AR DHUL CHUN CINN**

**AISTRIÚ Ó LÉACHTÓIR/OLLAMH CÚNTA (FAOI BHUN AN BHAIC) CONRADH B, CHUIG**

**LÉACHTÓIR/OLLAMH CÚNTA (OS CIONN AN BHAIC), CINEÁL CONARTHA B**

|  |
| --- |
| **Ainm: Teideal an Phoist:** **Scoil: Coláiste:****Dáta an Cheapacháin: An dáta ar críochnaíodh an tréimhse promhaidh go rathúil:** **Dáta an Mheasúnaithe:**  |
| **Seasamh Taighde agus Scolártha** | Scór | Ualú | **IOMLÁN** |
|  | X 4 |  |
| **Fianaise ar Sheasamh Taighde agus Scolártha agus Tráchtanna le haghaidh Aiseolais (agus an chuid seo á comhlánú, ba cheart don Bhord tagairt ar leith a dhéanamh do na noirm scoile ábhartha agus don ráiteas inniúlachtaí atá leagtha amach in Aguisín 1 a bhaineann le Seasamh Taighde agus Scolártha)** |
| **Foghlaim, Teagasc & Measúnú** | Scór | Ualú | **IOMLÁN** |
|  | X 4 |  |
| **Fianaise ar Fhoghlaim, Teagasc & Measúnú agus Tráchtanna le haghaidh Aiseolais (agus an chuid seo á comhlánú, ba cheart don Bhord tagairt ar leith a dhéanamh do na noirm scoile ábhartha agus don ráiteas inniúlachtaí atá leagtha amach in Aguisín 1 a bhaineann le Foghlaim, Teagasc agus Measúnú)** |
| **Obair ar mhaithe leis an Scoil, an Ollscoil agus an Pobal** | Scór | Ualú | **IOMLÁN** |
|  | X 2 |  |
| **Fianaise ar Obair ar mhaithe leis an Scoil, Ollscoil agus an Pobal agus Tráchtanna le haghaidh Aiseolais (agus an chuid seo á comhlánú, ba cheart don Bhord tagairt ar leith a dhéanamh do na noirm scoile ábhartha agus don ráiteas inniúlachtaí atá leagtha amach in Aguisín 1 a bhaineann le hObair ar mhaithe leis an Scoil, Ollscoil agus an Pobal)** |
| Meabhraítear don Bhord go bhfuil sé de dhualgas air breithniú a dhéanamh ar aon saoire atá ar taifead agus aitheanta ag an iarratasóir agus an t-iarratas á mheas acu.Iarrtar ar an mBord a dhearbhú ina mheasúnú go bhfuil breithniú déanta ar aon saoire ar taifead a sonraíodh san iarratas trí thic a chur sa bhosca thíos:  |
| Teastaíonn scór iomlán íosta (i ndiaidh ualú) de 30 chun dul chun cinn a mholadh. Ní mór scór ‘Sásúil’ go hiondúil a fháil i ngach ceann de na trí réimse chun go ndéanfaidh an Bord moladh fabhrach. **Moladh an Phainéil maidir le Dul Chun Cinn: MOLTAR É / NÍ MHOLTAR É (Cuir ciorcal thart ar an gcinneadh a rinneadh)** |
| **Sínithe: (1)**  **(2)**   **(3) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (4) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **(5) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Dáta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |
|  |

Déanfaidh an Bord Measúnóirí feidhmíocht an iarratasóra, arna léiriú ina n-iarratas, ina gcur i láthair agus i rith an agallaimh, a mheas i ngach réimse, agus déanfaidh sé tuairisciú uirthi bunaithe ar an gcóras scórála seo a leanas:

Scór 5 an t-uas-scór i ngach réimse dá luaitear

* Is ionann scór 1 agus 'Drochscór’
* Is ionann scór 2 agus scór ‘Measartha’
* Is ionann scór 3 agus scór ‘Sásúil/Maith’
* Is ionann scór 4 agus scór ‘An-mhaith’
* Is ionann scór 5 agus scór ‘Sármhaith’

|  |  |
| --- | --- |
| **Na critéir faoina ndéanfar iarratais ar dhul chun cinn chuig****Léachtóir (os cionn an bhaic) a mheas** | **An t-íos-scór iomlán a chaithfear a fháil go hiondúil i réimse chun go measfar go mbeidh scór *sásúil* bainte amach i gcás post de chineál B** |
| Taighde agus Seasamh Scolártha | **12** |
| Foghlaim, Teagasc & Measúnú | **12** |
| Obair ar mhaithe leis an Scoil, an Ollscoil agus an Pobal | **6** |